આજ સુધી અંગ્રેજી યથાવત રહી છે. એક તરફ અંગ્રેજી યથાવત હોય અને બાળકોને ગુજરાતી ભણાવવાનો આગ્રહ રાખો તો વાલીઓ શું કરે? પોતાના દિકરાને ડૉક્ટર કે એન્જિનિયર બનાવવો છે? અમલદાર બનાવવો છે? કોર્પોરેટમાં મેનેજર બનાવવો છે? સૌથી સારો એડવોકેટ બનાવવો છે? તો અંગ્રેજી ભણાવો. રાજ્યની હાઇકોર્ટ પણ અંગ્રેજીમાં જ કામ કરતી હોય ત્યાં તમે કઈ રીતે ગુજરાતીમાં વકીલો તૈયાર કરશો? તમારો કલેક્ટર અને જિલ્લા વિકાસ અધિકારી અંગ્રેજીમાં ફાડફાડ કરે છે ત્યારે કયા મોઢે ગુજરાતી ભણાવશો? કહેવાનો ભાવ એ છે કે માતૃભાષામાં જ શિક્ષણ હોય. એ બાબતમાં દુનિયામાં ક્યાંય બે મત નથી. અનેક અભ્યાસોમાં પણ તે સાબિત થયેલું છે. પણ મુદ્દો છે અંગ્રેજીના મોહમાંથી ભારતીયો છુટી શકશે ખરા. બે અજાણ્યા જણ મળે ત્યારે અંગ્રેજીમાં કેમ વાત કરવાની તે સમજાતું નહોતું. કોલેજ કાળમાં રશિયન નવલકથાઓ વાંચી પછી થોડી સમજ આવી. રશિયામાં બુદ્ધિજીવીઓ ભેગા થાય ત્યારે ફ્રેન્ચમાં જ વાત કરતા હતા. કેમ છો, મજામાં માતૃભાષામાં કહીને પછી બૌદ્ધિક ચર્ચા ફ્રેન્ચમાં જ કરવાની.